钦定古今图书集成/明伦汇编/官常典/第583卷 > 李颐
## 钦定古今图书集成/明伦汇编/官常典/第583卷 > 李颐

按《明外史》本传：“颐字惟贞，馀干人。隆庆二年进士。授
中书舍人。博习典故，负才名。万历初，擢御史。同官胡
涍、景嵩、韩必显，给事中雒遵相继获谴，抗疏申救，不
听。清军湖广、广西，请免土民远戍，祇充傍近卫所军。
制可。忤张居正，出为湖州知府，迁苏松兵备副使，湖
广按察使。郧阳兵变，知府沈𫓧且得罪，颐为白其冤”，
而密歼首乱者。以母丧归。起故官，莅陕西，进河南右
布政使。擢右佥都御史，巡抚顺天。进右副都御史。以
定乱兵进兵部右侍郎。长昂桀骜，颐与总兵王保擒
其心腹小郎儿等七人，贼遂詟。已，别部伯牙入寇，督
将士败之罗文谷，进左侍郎。久之，进右都御史。时矿
税使四出，马堂驻天津，王忠驻昌平，王虎驻保定，张
晔驻通州。颐疏言：“燕京王气所钟，去陵寝近。祖宗二
百馀年，封培甚固，一旦开凿，必损灵气。”又言：“畿辅地
荒瘠，岁又凶灾，而敕使诛求，不遗纤屑，恐临清激变
之惨，复见辇毂下。”已，辽东税使高淮诬劾山海同知
罗大器，颐复言：“内监外僚，初无统摄，且辽阳矿税，何
预蓟门？若皆效淮所为，有司将无遗类。陛下奉天之
权，制驭宇内，今尽落宦竖手，朝奏夕报，如响应声。纵
所劾当罪，尚非所以为名，何况无辜暴加摧折。”皆不
报。颐在镇十年，威望大著。中使惮颐廉正，畿民少安。
二十九年，以工部右侍郎代刘东星管理河道。议上，
筑决口，下，疏故道，为经久计。甫两月，以劳卒。赠兵部
尚书。颐仕宦三十馀年，敝车羸马，布衣蔬食。初为御
史，首请祀胡居仁于文庙，寝未行。见居仁裔孙希祖
幼且贫，字以女，养之于家。弟谦早卒，以己荫𢌿其子。